"Terug knieë toe!" - Solidariteit WêreldSolidariteit Wêreld
Tuis › 10 minute voor werk Juig › "Terug knieë toe!"
In ons meenthuis en strandhuis se sitkamers is daar twee donkerblou kussings met die woorde "Geloof, Hoop en Liefde" daarop geborduur. Met die lees van Lindie Strydom se boek Op soek na God se hart, lees ek vir die eerste keer die storie agter dié kussings wat Lindie aan die gaste op haar televisieprogram Geloof, Hoop en Liefde uitdeel. "Gaan terug knieë toe, die antwoord is by die Here," is die boodskap wat Faith Durie, die "ma" van dié gebedskussings in 2010 van God gekry het. Op daardie tydstip was sy depressief, moeg en moedeloos, maar tog het sy besluit om die boodskap te gehoorsaam. Sy het eers gewone kussings gekoop en dit aan haar naaste familie en vriende uit­gedeel as gebedskussings met dieselfde boodskap daarby as wat sy by die Here gekry het: "Terug knieë toe!"
Hierna het sy, haar beperkte naaldwerkvermoëns ten spyt, begin om self gebedskussings te maak en te versprei. Sy het besef dat "Gaan terug knieë toe," die spesiale boodskap is wat God by sy moeë en moedelose kinders wil uitbring.
Intussen het Faith se pad met dié van die Eljada Huis in Daspoort gekruis. Tans word honderde gebedskussings deur twaalf vroue by hierdie gemeenskapsentrum gemaak en versprei as deel van 'n werkskeppingsprojek. Faith getuig dat haar depressie en moedeloosheid genees is terwyl sy op haar knieë voor God was en dat sy en honderde ontvangers van hierdie kussings Jesus se seën en herstel ervaar. Vir Faith is die gebedskussings die simbool van God se genade en herstel, en die gawe van tweede kanse.
Ook vir Lindie is hierdie kussings 'n simbool van woorde van lewe, en aanmoediging en bemoediging waarmee sy die gaste op haar program seën.
Wanneer jou moed laag is, het jy nie eens 'n kussing nodig nie. Jy kan maar net Paulus se gebed vir die gemeente in Efese jou eie maak en met jou probleme voor God gaan kniel. By Hom is daar altyd bemoediging en genesing, vreugde en hoop te kry. Al wat jy hoef te doen is om jou knieë te buig en stil te word by Hom. Dan sal Hy jou opnuut die boodskap van sy liefde gee, sodat jy dit weer op jou beurt kan deurgee aan ander mense wat bemoediging nodig het.
Vader, vergewe my asseblief nog 'n keer dat ek so besig bly dat ek my knie–werk so afskeep. Ek weet dat as ek meer tyd maak om voor U te kniel en met U te kommunikeer, my probleme soveel minder en my vreugde soveel meer sal word. Gee asseblief vir my die innerlike krag wat ek so nodig het. Amen.
"Daarom sê Ek vir julle, hou op om julle te bekommer oor julle daaglikse lewe – wat julle sal eet of drink; of oor julle liggame – wat julle sal aantrek. Is om te lewe nie baie belangriker as kos nie? En is 'n mens se liggaam nie baie belangriker as klere nie? Nee, maak die koningsheerskappy van God en dit wat voor Hom reg is, julle prioriteit; dan sal God vir julle al hierdie ander dinge byvoeg."